**PREDLOG**

**ZAKON O RESTRIKTIVNIM MJERAMA**

**I. OSNOVNE ODREDBE**

**Predmet**

**Član 1**

Ovim zakonom uređuje se način utvrđivanja, uvođenja, primjene i ukidanja nacionalnih i međunarodnih restriktivnih mjera (u daljem tekstu: restriktivne mjere) u cilju uspostavljanja i očuvanja međunarodnog mira i bezbjednosti, poštovanja međunarodnog prava, a naročito Povelje Ujedinjenih nacija i njenih načela, kao i poštovanja međunarodnog humanitarnog prava i uspostavljanja odgovornosti za njegovo kršenje, borbe protiv terorizma i finansiranja terorizma, borbe protiv proliferacije oružja za masovno uništenje (u daljem tekstu: proliferacija) i finansiranja proliferacije oružja za masovno uništenje (u daljem tekstu: finansiranje proliferacije), poštovanja ljudskih prava i osnovnih sloboda i razvoja i jačanja demokratije i vladavine prava.

**Osnov primjene, odnosno utvrđivanja i uvođenja restriktivnih mjera**

**Član 2**

1. Međunarodne restriktivne mjere primjenjuju se na osnovu rezolucija Savjeta bezbjednosti Ujedinjenih nacija, odnosno uvode i/ili primjenjuju na osnovu akata Evropske unije ili akata međunarodnih organizacija čiji je Crna Gora član.
2. Nacionalne restriktivne mjere utvrđuju se odlukom Vlade Crne Gore (u daljem tekstu: Vlada).

(3) Restriktivne mjere se utvrđuju, uvode i primjenjuju bez obzira na sprovođenje krivičnog ili drugog postupka prema označenom licu.

**Opseg primjene restriktivnih mjera**

**Član 3**

Restriktivne mjere primjenjuju se prema:

1) državama;

2) označenim licima i sa njima povezanim licima.

**Označena lica i sa njma povezana lica**

**Član 4**

(1)Označenim licima,u smislu ovog zakona, smatraju se fizička lica, pravna lica, subjekti ili tijela na listama restriktivnih mjera, prema kojima su na snazi restriktivne mjere, utvrđene na osnovu rezolucija Savjeta bezbjednosti Ujedinjenih nacija ili odlukom Vlade**,** odnosno uvedene na osnovu akata međunarodnih organizacija čiji je Crna Gora član i akata Evropske unije.

1. Povezanim licima, u smislu ovog zakona, smatraju se:

- fizička lica koja su članovi porodice i/ili domaćinstva, saradnici ili podržavaoci označenog fizičkog lica, odnosno pravnog lica, subjekta ili tijela, kao i fizička lica koja imaju značajno učešće u kapitalu označenih pravnih lica, subjekata ili tijela, kao i fizička lica koja su kontrolni, upravljački ili nadzorni članovi unutar označenog pravnog lica, subjekta ili tijela, kao i bilo koje drugo fizičko lice koje doprinosi aktivnostima zbog kojih su prema označenom licu utvrđene, odnosno uvedene restriktivne mjere ili na osnovu njih ostvaruje korist;

- pravna lica, subjekti ili tijela koja su, direktno ili indirektno, pod kontrolom označenog

lica, odnosno pravna lica, subjekti ili tijela koja imaju značajno učešće u kapitalu označenih pravnih lica, subjekata ili tijela, kao i bilo koje drugo pravno lice, subjekt ili tijelo koje doprinosi aktivnostima zbog kojih su prema označenom licu utvrđene, odnosno uvedene restriktivne mjere ili na osnovu njih ostvaruju korist.

**Stalno koordinaciono tijelo**

**Član 5**

(1) U cilju efikasne primjene ovog zakona, koordinacije rada nadležnih organa i subjekata iz člana 18 stav 1 ovog zakona i praćenja primjene restriktivnih mjera, Vlada obrazuje Stalno koordinaciono tijelo (u daljem tekstu: Koordinaciono tijelo) koje:

- koordinira aktivnosti radi unapređenja efikasnosti primjene restriktivnih mjera;

- predlaže uputstva i smjernice u cilju unapređenja primjene restriktivnih mjera od strane nadležnih organa i subjekata iz člana 18 stav 1 ovog zakona;

- predlaže mjere Vladi za unapređenje primjene restriktivnih mjera;

- prati sprovođenje aktivnosti u vezi sa primjenom restriktivnih mjera, uključujući i ciljanih finansijskih sankcija na osnovu rezolucija Savjeta bezbjednosti Ujedinjenih nacija;

- priprema izvještaj o primjeni restriktivnih mjera koji dostavlja Vladi, na godišnjem nivou ili češće po zahtjevu;

- donosi poslovnik o svom radu kojim bliže određuje svoje zadatke i druge akte organizacionog karaktera, po potrebi

(2) Koordinaciono tijelo iz stava 1 ovog člana ima predsjednika, članove i sekretara.

(3) Koordinaciono tijelo iz stava 1 ovog člana obrazuje se na period od četiri godine, a isto lice može biti određeno za predsjednika, člana i sekretara tog tijela najviše dva puta.

(4) Koordinaciono tijelo iz stava 1 ovog člana zasijeda na mjesečnom nivou ili češće po potrebi i vodi zapisnik na svakom zasijedanju.

(5) Koordinacionom tijelu iz stava 1 ovog člana, podaci i informacije koji predstavljaju bankarsku tajnu mogu se učiniti dostupnim u skladu sa članom 204 stav 3 tačka 18 Zakona o kreditnim institucijama.

(6) Lica koja iz stava 2 ovog člana dođu u posjed podataka iz stava 6 ovog člana, dužna su da te podatke koriste samo za namjene za koje su pribavljene i ne smiju ih učiniti dostupnim trećim licima, osim nadležnom pravosudnom organu i drugim licima u skladu sa zakonom.

(7) Koordinaciju i usklađivanje rada koordinacionog tijela iz stava 1 ovog člana vrši Ministarstvo.

(8) Bliži sastav koordinacionog tijela, način vršenja poslova, kao i druga pitanja od značaja za rad koordinacionog tijela iz stava 1 ovog člana propisuje Vlada, na predlog Ministarstva.

**Vrste restriktivnih mjera**

**Član 6**

Restriktivne mjere su:

1) zabrana ulaska u Crnu Goru, prelaska preko njene teritorije ili napuštanja njene teritorije;

2) ograničavanje raspolaganja i sticanja finansijskih ili drugih sredstava i/ili imovine (zamrzavanje), uključujući i ciljane finansijske sankcije;

3) zabrana ili ograničenje uvoza i/ili izvoza i/ili tranzita;

4) zabrana ili ograničenje pružanja pomoći i usluga;

5) potpuni ili djelimični prekid ili ograničavanje ekonomskih i finansijskih odnosa;

6) prekid diplomatskih odnosa;

7) druge mjere u skladu sa međunarodnim pravom ili nacionalnim zakonodavstvom.

**Upotreba rodno osjetljivog jezika**

**Član 7**

Izrazi koji se u ovom zakonu koriste za fizička lica u muškom rodu podrazumijevaju iste izraze u ženskom rodu.

**Značenje izraza**

**Član 8**

Izrazi upotrijebljeni u ovom zakonu imaju sljedeća značenja:

1. **bez odlaganja** značiu što kraćem roku, nekoliko sati nakon nastupanja relevantnog događaja, sticanja osnova primjene ili utvrđivanja činjenice, odnosno nakon označavanja na listama restriktivnih mjera Ujedinjenih nacija ili drugih međunarodnih organizacija čiji je Crna Gora član, Evropske unije i/ili na nacionalnoj listi;

**2) ciljane finansijske sankcije** suzamrzavanje i druge zabrane kojima se, direktno ili

indirektno, označenim licima i sa njima povezanim licima sprječava dostupnost sredstava i/ili imovine;

1. **liste restriktivnih mjera** su spiskovi označenih lica i sa njima povezanih lica i restriktivnih mjera;
2. **nacionalna lista za restriktivne mjere** je spisak označenih lica i restriktivnih mjera utvrđenih odlukama Vlade**;**
3. **proliferacija oružja za masovno uništenje** je razvoj, proizvodnja, stavljanje u promet i na raspolaganje, uključujući prenos, izvoz i tranzit, nuklearnog, hemijskog ili biološkog oružja, njihovih sredstava isporuke (projektili, rakete i drugi sistemi bez posade koji mogu da isporuče nuklearno, hemijsko ili biološko oružje koje je posebno dizajnirano za takvu upotrebu) i povezanih materijala (materijali, oprema i tehnologija obuhvaćeni relevantnim multilateralnim sporazumima i aranžmanima ili uključeni na nacionalne kontrolne liste, koji bi se mogli koristiti za projektovanje, razvoj, prozivodnju ili upotrebu nuklearnog, hemijskog i biološkog oružja i sredstava za njihovu isporuku), uključujući, između ostalog, tehnologije, robe i softvere, kao i pružanje usluga ili stručne podrške;
4. **finansiranje proliferacije oružja za masovno uništenje** je pružanje finansijskih usluga i pomoći za razvoj, proizvodnju, stavljanje na raspolaganje, uvoz, izvoz ili tranzit nuklearnog, hemijskog ili biološkog oružja, kao i njihovih sredstava isporuke i sa njima povezanih materijala, uključujući finansiranje trgovine robom koja može biti korišćena za proliferaciju oružja za masovno uništenje, kao i drugu finansijsku podršku označenim licima koja se bave proliferacijom;

6) finansiranje terorizma, u smislu ovog zakona, podrazumijeva:

1) obezbjeđivanje, stavljanje na raspolaganje ili prikupljanje novčanih sredstava ili imovine, na bilo koji način, neposredno ili posredno, sa namjerom da se upotrijebe ili ako se zna da će se u cjelosti ili djelimično upotrijebiti za izvršenje terorističkog akta, odnosno pokušaj njihovog obezbjeđivanja, stavljanja na raspolaganje ili prikupljanja na bilo koji način, neposredno ili posredno, sa namjerom da se upotrijebe ili uz saznanje da mogu biti upotrijebljeni u cjelosti ili djelimično:

-za pripremanje ili izvršenje terorističkog akta u smislu ovog zakona,

- za finansiranje organizacija koje za cilj imaju vršenje djela iz alineje 1 ove tačke ili pripadnika tih organizacija ili pojedinca koji za cilj ima vršenje tih djela, ili

- od strane terorista ili terorističkih organizacija u bilo koju svrhu;

2) podstrekavanje ili pomaganje u obezbjeđivanju ili prikupljanju novčanih sredstava ili imovine iz tačke 1 ovog člana;

7) osnovi sumnje je skup činjenica koje indirektno ukazuju da fizičko lice, pravno lice, subjekt ili tijelo namjerava da preduzme ili je preduzelo radnje ili aktivnosti protivne ciljevima iz člana 1 ovog zakona, uključujući terorizam i finansiranje terorizma i proliferaciju i finansiranje proliferacije;

**8) osnovni troškovi** su troškovi namijenjeni ispunjavanju osnovnih životnih potreba označenih lica i povezanih lica, uključujući troškove za prehrambene proizvode, zakupninu, hipotekarni kredit, ljekove i liječenje, honorare i pružene usluge, poreze, premije, komunalne usluge, takse ili naknade za usluge, koji su u skladu sa zakonima u Crnoj Gori potrebni za rutinsko držanje ili održavanje zamrznutih sredstava i/ili imovine;

**9) vanredni troškovi** su neočekivani, nepredviđeni i, zbog svoje svrhe, neizbježni troškovi označenih lica i povezanih lica, koje organ državne uprave nadležan za unutrašnje poslove smatra neophodnim, a kojima se ne krše zahtjevi međunarodnih i nacionalnih restriktivnih mjera;

**10) označavanje** jestavljanje fizičkog lica, pravnog lica, subjekta ili tijela na konkretnu listu restriktivnih mjera;

**11) sredstva i/ili imovina** podrazumijevaju finansijska sredstva, koristi i imovinska prava bilo koje vrste, bez obzira da li se odnose na pokretne ili nepokretne stvari, hartije od vrijednosti i druge isprave (u bilo kojem obliku, uključujući elektronsku ili digitalnu formu) kojima se dokazuju imovinska prava, kao i novac, čekovi, virtuelne valute, novčana potraživanja, mjenice, novčane doznake i druga sredstva plaćanja, uložena sredstva, finansijske instrumente, uključujući dionice i udjele, sertifikate, dužničke instrumente, obveznice, garancije i izvedene finansijske instrumente, kredite i akreditive, druge isprave kojima se dokazuju prava na finansijskim sredstvima ili drugim finansijskim izvorima, kamate, dividende i druge prihode od sredstava, potraživanja;

**12) teroristički akt** je djelo utvrđeno protokolima navedenim u aneksu uz Međunarodnu

konvenciju o suzbijanju finansiranja terorizma, kao i krivično djelo terorizam i krivična djela povezana sa terorizmom propisana u Krivičnom zakoniku Crne Gore, kao i bilo koje drugo djelo čiji je cilj da izazove smrt ili težu tjelesnu povredu civila ili bilo kog drugog lica koje ne učestvuje aktivno u neprijateljstvima u slučaju oružanog sukoba, kad je svrha takvog djela u njegovoj prirodi ili splet okolnosti povezanih sa tim djelom da zastraši stanovništvo ili da primora vladu neke države ili neku međunarodnu organizaciju da učini ili da se uzdrži od činjenja neke radnje;

13) terorista je fizičko lice koje:

- samo ili sa drugim fizičkim licima sa namjerom pokuša ili izvrši teroristički akt na bilo koji način, neposredno ili posredno;

- samo ili sa drugim fizičkim licima sa namjerom podstrekava i pomaže u izvršenju terorističkog akta;

- doprinosi izvršenju terorističkog akta od strane grupe od dva ili više fizičkih lica, koja djeluje sa zajedničkom svrhom i sa ciljem nastavljanja vršenja terorističkog akta ili ima saznanja o namjeri grupe od dva ili više fizičkih lica da izvrši teroristički akt;

14) teroristička organizacija je grupa od dva ili više fizičkih lica, odnosno terorista, koja je osnovana na duži period i djeluje organizovano radi vršenja krivičnih djela terorizma, koja su udružena:

- sa namjerom da pokušaju ili izvrše teroristički akt na bilo koji način, neposredno ili posredno;

- radi podstrekavanja i pomaganja u izvršenju terorističkog akta;

- radi organizovanja i usmjeravanja drugih lica da izvrše teroristički akt;

- radi doprinošenja izvršenju terorističkog akta od strane grupe od dva ili više fizičkih lica, koja djeluje sa zajedničkom svrhom i sa ciljem daljeg terorističkog djelovanja ili ima saznanja o namjeri grupe od dva ili više fizičkih lica da izvrši teroristički akt.

**II UVOĐENJE I UTVRĐIVANJE RESTRIKTIVNIH MJERA**

1. **Međunarodne restriktivne mjere**

**Restriktivne mjere na osnovu rezolucija Savjeta bezbjednosti Ujedinjenih nacija i njegovih tijela**

**Član 9**

(1) Restriktivne mjere utvrđene rezolucijama Savjeta bezbjednosti Ujedinjenih nacija (u daljem tekstu: Savjet bezbjednosti) i njegovih tijela se u crnogorski pravni sistem ne uvode pojedinačnim pravnim aktom, već se primjenjuju automatski, bez odlaganja, u roku od nekoliko časova, a najduže 24 časa, od momenta usvajanje rezolucije.

(2) Pristup izvornom tekstu rezolucija iz stava 1 ovog člana i na osnovu njih utvrđenim restriktivnim mjerama i listama restriktivnih mjera, omogućava se, bez odlaganja, na internet stranici organa državne uprave nadležnog za vanjske poslove (u daljem tekstu: Ministarstvo) i/ili posredstvom Nacionalnog informacionog sistema za restriktivne mjere iz člana 36 ovog zakona (u daljem tekstu: Informacioni sistem).

(3) O restriktivnim mjerama iz stava 1 ovog člana i odlukama o izmjenama lista restriktivnih mjera komiteta Savjeta bezbjednosti iz stava 3 ovog člana, Ministarstvo, odmah po usvajanju, bez odlaganja, obavještava nadležne organe i druge subjekte iz člana 18 stav 1 ovog zakona i Stalno koordinaciono tijelo (u daljem tekstu: Koordinaciono tijelo) iz člana 5 stav 1 u svakom pojedinačnom slučaju, posredstvom Informacionog sistema.

(4) Ako se obavještavanje ne može izvršiti na način predviđen stavom 3 ovog člana, isto se dostavlja u pisanoj formi i biće uneseno u Informacioni sistem kad se za to steknu uslovi.

(5) Ministarstvo na svojoj internet stranici, bez odlaganja, objavljuje svako obavještenje o promjenama na listama restriktivnih mjera Ujedinjenih nacija, kao i druge akte Savjeta bezbjednosti ili njegovih tijela u vezi sa primjenom restriktivnih mjera Ujedinjenih nacija.

**Restriktivne mjere na osnovu akata Evropske unije**

**Član 10**

1. Odluku o uvođenju restriktivnih mjera na osnovu akata Evropske unije donosi Vlada, na predlog Ministarstva.
2. Odluka iz stava 1 sadrži: osnov za uvođenje restriktivne mjere, naziv akta Evropske unije koji će se direktno primjenjivati u Crnoj Gori, organe u čijoj je nadležnosti primjena restriktivnih mjera, vrijeme primjene restriktivne mjere i druga relevantna pitanja.
3. Odredbe akta Evropske unije iz stava 1 ovog člana, koje se odnose na prava i obaveze država članica koje proističu isključivo iz članstva u Evropskoj uniji ili koje nijesu u skladu sa važećim zakonima u Crnoj Gori, neće obavezivati Crnu Goru.
4. Ako odlukom iz stava 1 ovog člana nije utvrđeno vrijeme primjene restriktivne mjere, restriktivna mjera se primjenjuje do dana određenog aktom Evropske unije iz stava 1 ovog člana kojim je utvrđena ili se ukida odlukom Vlade, na predlog Ministarstva, po prestanku razloga za njeno uvođenje.
5. Podatke iz odluke iz stava 1 ovog člana Ministarstvo unosi u Jedinstvenu evidenciju označenih lica i sa njima povezanih lica iz člana 37 ovog zakona.
6. O odluci iz stava 1 ovog člana, Ministarstvo, odmah po njenom donošenju, bez odlaganja, obavještava nadležne organe i druge subjekte iz člana 18 stav 1 ovog zakona i Stalno koordinaciono tijelo (u daljem tekstu: Koordinaciono tijelo) iz člana 5, posredstvom Informacionog sistema.

(7) Ako se obavještavanje ne može izvršiti na način predviđen stavom 6 ovog člana, isto se dostavlja u pisanoj formi i biće uneseno u Informacioni sistem kad se za to steknu uslovi.

(8) Ministarstvo na svojoj internet stranici, bez odlaganja, objavljuje odluku iz stava 1 ovog člana, akt Evropske unije kojim su utvrđene restriktivne mjere, na crnogorskom i engleskom jeziku, kao i druge akte Evropske unije u vezi sa važećim restriktivnim mjerama.

(9) Odluka iz stava 1 ovog člana primjenjuje se danom donošenja, bez odlaganja, i objavljuje se u "Službenom listu Crne Gore".

**Restriktivne mjere na osnovu akata drugih međunarodnih organizacija**

**Član 11**

(1) Odluku o uvođenju restriktivnih mjera na osnovu akata drugih međunarodnih organizacija čiji je Crna Gora član donosi Vlada, na predlog Ministarstva.

(2) Odluka iz stava 1 sadrži: osnov za uvođenje restriktivne mjere, naziv akta međunarodne organizacije koji će se direktno primjenjivati u Crnoj Gori ili propisane restriktivne mjere na osnovu akta međunarodne organizacije, organe u čijoj je nadležnosti primjena restriktivnih mjera, vrijeme primjene restriktivne mjere i druga relevantna pitanja.

(3) Odredbe akta međunarodne organizacije iz stava 1 ovog člana, koji se direktno primjenjuje u Crnoj Gori, na osnovu odluke Vlade, a koje nijesu u skladu sa važećim zakonima u Crnoj Gori neće obavezivati Crnu Goru.

(4) Ako odlukom iz stava 1 ovog člana nije utvrđeno vrijeme primjene restriktivne mjere, restriktivna mjera se primjenjuje do dana određenog aktom međunarodne organizacije iz stava 1 ovog člana kojim je utvrđena ili do ukidanja odlukom Vlade.

(5) Na postupak i odluku iz stava 1 ovog člana, primjenjuju se odredbe iz člana 10 st. 5-9 ovog zakona.

1. **Nacionalne restriktivne mjere**

**Nacionalne restriktivne mjere prema trećoj državi**

**Član 12**

(1) Odluku o utvrđivanju nacionalnih restriktivnih mjera prema trećoj državi donosi Vlada, na predlog Ministarstva, uz prethodno pribavljeno mišljenje organa državne uprave nadležnog za oblast u odnosuna koju se restriktivne mjere utvrđuju.

(2) O restriktivnim mjerama iz stava 1 ovog člana, Ministarstvo vodi evidenciju.

(3) Evidencija iz stava 2 ovog člana sadrži podatke o državi prema kojoj su utvrđene restriktivne mjere, vrsti restriktivne mjere, datumu uvođenja, odnosno početka primjene restriktivne mjere, datumu ukidanja, odnosno prestanka primjene restriktivne mjere i druge relevantne podatke.

(4) Sastavni dio evidencije iz stava 2 ovog člana su i podaci o odluci iz stava 1 ovog člana.

(5) Sadržaj evidencije iz stava 2 ovog člana unosi se u Informacioni sistem.

**Postupak označavanja na nacionalnoj listi za restriktivne mjere**

**Član 13**

(1) Vlada, na predlog Biroa za operativnu koordinaciju organa (u nastavku teksta: Biro) osnovanog u skladu sa propisom kojim se uređuju osnove obavještajno bezbjednosnog sektora Crne Gore, donosi odluku o utvrđivanju restriktivnih mjera prema fizičkim licima, pravnim licima, subjektima ili tijelima koje označava na nacionalnoj listi za restriktivne mjere.

(2) Predlog iz stava 1 ovog člana, Biro sačinjava na osnovu:

- obrazloženog zahtjeva Ministarstva ili drugog nadležog organa državne uprave;

- obrazloženog zahtjeva druge države;

- sopstvenih saznanja.

(3) Predlog iz stava 1 ovog člana, Biro podnosi:

- ako postoje osnovi sumnje da je fizičko lice, odnosno pravno lice, subjekt ili tijelo: terorista ili teroristička organizacija, da je pripremalo ili pokušalo izvršenje terorističkog akta, da je povezano sa terorizmom ili terorističkim organizacijama, ili da podržava ili finansira terorizam, teroristički akt ili terorističke organizacije, odnosno lice koje sprovodi aktivnosti proliferacije, povezano je sa proliferacijom i sa licima koji sprovode aktivnosti proliferacije, podržava ili finansira preliferaciju, a isto nije označeno na relevantnoj listi restriktivnih mjera Savjeta bezbjednosti Ujedinjenih nacija;

- ako je fizičko lice, odnosno pravno lice, subjekt ili tijelo označeno odlukom Vlade na

nacionalnoj listi pravnih ili fizičkih lica označenih kao teroristi, terorističke organizacije ili finansijeri terorista ili terorističkih organizacija, u skladu sa propisom kojim se uređuju osnove obavještajno bezbjednosnog sektora Crne Gore;

- ako ocijeni osnovanim zahtjev koji Crnoj Gori podnese treća država kad fizičko lice, pravno lice, subjekt ili tijelo kad preduzima radnje suprotne ciljevima iz člana 1 ovog zakona, uz prethodno pribavljeno mišljenje Ministarstva.

(4) Prilikom pripreme predloga iz stava 1, Biro se pridržava kriterijuma za označavanje iz rezolucija Savjeta bezbjednosti Ujedinjenih nacija 1267 (1989), 1988 (2011), 1989 (2011), 1373 (2001) i njihovim naknadim rezolucijama, kao i kriterijuma utvrđenih ostalim relevantnim rezolucijama Savjeta bezbjednosti za oblasti na koje se odnose, kao i relevantnih preporuka Finansijske jedinice za akciju (FATF).

(5) Formalna procedura otkrivanja i identifikacije subjekata za označavanje na listi terorista, na osnovu stava 4, će se vršiti u skladu sa nacionalnim propisima kojima je regulisani obavještajno bezbjednosni sektor Crne Gore.

(6) Radi označavanja na nacionalnoj listi nadležni državni organi iz obavještajno bezbjednosnog sektora, a po potrebi i drugi državni organi, u skladu sa važećim propisima, dužni su da prikupljaju i traže informacije o fizičkim licima, pravnim licima, subjektima ili tijelima za koje postoje indicije, informacije da mogu ispunjavati, odnosno dokazi da ispunjavaju kriterijume za označavanje na nacionalnoj listi, pri čemu se sve radnje mogu sprovoditi i *ex parte*

(7) Odluka iz stava 1 ovog člana primjenjuje se danom donošenja, bez odlaganja, dostavlja se organ državne uprave nadležan za unutrašnje poslove i objavljuje se u "Službenom listu Crne Gore", osim ako to ne ugrožava primjenu utvrđene restriktivne mjere.

(8) Odluku iz stava 1 ovog člana organ državne uprave nadležan za unutrašnje poslove unosi u Evidenciju o nacionalnoj listi iz člana 38 ovog zakona (Evidencija o nacionalnoj listi).

(9) O restriktivnim mjerama iz stava 2 ovog člana, organ državne uprave nadležan

za unutrašnje poslove, odmah po donošenju odluke kojom su te mjere utvrđene, bez odlaganja, obavještava nadležne organe i druge subjekte iz člana 18 stav 1 ovog zakona i Stalno koordinaciono tijelo (u daljem tekstu: Koordinaciono tijelo) iz člana 5, posredstvom Informacionog sistema.

(10) Ako se obavještavanje ne može izvršiti na način predviđen stavom 9 ovog člana, isto se može dostaviti u pisanoj formi i biće uneseno u Informacioni sistem kad se za to steknu uslovi.

1. **Predlog za označavanje na listama restriktivnih mjera**

**Predlog za označavanje na listi restriktivnih mjera Savjeta bezbjednosti Ujedinjenih nacija**

**Član 14**

1. Vlada može, posredstvom Ministarstva, podnijeti predlog nadležnom komitetu Savjeta bezbjednosti za stavljanje označenog lica sa nacionalne liste na sankcionu listu Savjeta bezbjednosti.
2. Prilikom podnošenja predloga iz stava 1 ovog člana, obavezno je poštovanje :

- kriterijuma za označavanje utvrđenih rezolucijama Savjeta bezbjednosti, uključujući i rezolucije 1267 (1989), 1988 (2011), 1989 (2011), 1373 (2001) i njihovih naknadnih rezolucija, i

- obrazaca, procedura i smjernica utvrđenih od strane Savjeta bezbjednosti i njegovih tijela.

(3) Predlog iz stava 1 ovog člana sadrži:

- informacije neophodne za identifikaciju fizičkih lica, pravnih lica subjekata i tijela predloženih za označavanje na sankcionoj listi Savjeta bezbjednosti Ujedinjenih nacija;

- detaljnu izjavu o osnovu sumnje koja potkrepljuje činjenicu da označeno lice na nacionalnoj listi zadovoljava kriterijume iz rezolucija Savjeta bezbjednosti Ujedinjenih nacija, i/ili

- odluku o preporuci objavljivanja statusa Crne Gore kao države koja predlaže označavanje u slučaju da to zahtijeva relevantna rezolucija ili relevantni komitet Savjeta bezbjednosti Ujedinjenih nacija.

**Primjena usmjerenih finansijskih sankcija na osnovu Rezolucije Savjeta bezbjednosti Ujedinjenih nacija u borbi protiv terorizma i/ili proliferacije i procedura zamrzavanja prije stavljanja na nacionalnu listu**

**Član 15**

(1) Ako postoje osnovi sumnje da je ispunjen najmanje jedan kriterijum iz rezolucija Savjeta bezbjednosti Ujedinjenih nacija u borbi protiv terorizma i/ili proliferacije organ državne uprave nadležan za unutrašnje poslove može, bez odlaganja, donijeti rješenje o zamrzavanju sredstava i/ili imovine fizičkog lica, pravnog lica, subjekta ili tijela, do donošenja odluke Vlade iz člana 13 stav 1.

(2) Organ državne uprave nadležan za unutrašnje poslove rješenje iz stava 1 ovog člana dostavlja, posredstvom Informacionog sistema, Birou, nadležnim organima i drugim subjektima iz člana 18 stav 1, kao i Koordinacionom tijelu, bez odlaganja, u roku od nekoliko časova, a najduže 24 časa, radi sprovođenja.

(3) Nakon donošenja rješenja iz stava 1 ovog člana, organ državne uprave nadležan za unutrašnje poslove, bez odlaganja, podnosi Birou obrazloženi zahtjev iz člana 13, stav 8, alineja 1 za fizičko lice, pravno lice, subjekt ili tijelo prema kojem je primijenjeno zamrzavanje iz stava 1 ovog člana.

(4) Ako Biro utvrdi da nijesu ispunjeni kriterijumi, organ državne urave nadležan za unutrašnje poslove je dužan da, bez odlaganja, u roku od nekoliko časova, a najduže 24 časa, donese rješenje o ukidanju rješenja o privremenom zamrzavanju iz stava 1 ovog člana i isto dostavi, posredstvom Informacionog sistema, nadležnim organima i relevantnim subjektima iz člana 18 stav 1 radi prestanka primjene mjere zamrzavanja imovine.

(6) Ako se rješenje iz stava 1 ovog člana odnosno rješenje iz stava 4 ovog člana ne može dostaviti posredstvom Informacionog sistema, isto se može dostaviti u pisanoj formi i biće uneseno u Informacioni sistem kad se za to steknu uslovi.

**Zahtjev treće države za stavljanje lica na nacionalnu listu**

**Član 16**

1. Ministarstvo prima zahtjev treće države za označavanje fizičkog lica, pravnog lica, subjekta ili tijela na nacionalnoj listi i dostavlja ga Birou, bez odlaganja, na razmatranje.
2. Nakon razmatranja Biroa, Ministarstvo, bez odlaganja, može državi koja je podnijela zahtjev iz stava 1 ovog člana:

* dostaviti obavještenje da će predloženo fizičko lice, pravno lice, subjekt ili tijelo označiti na nacionalnoj listi;

- dostaviti obavještenje da predloženo fizičko lice, pravno lice, subjekt ili tijelo nije ispunilo uslove za označavanje na nacionalnoj listi;

- zatražiti dopunu zahtjeva.

**Zahtjev trećoj državi za primjenu mjere zamrzavanja i stavljanje na nacionalnu listu te države označenog lica na nacionalnoj listi Crne Gore**

**Član 17**

1. Vlada, preko Ministarstva, bez odlaganja, upućuje zahtjev trećoj državi da na svojoj nacionalnoj listi označi fizičko lice, pravno lice, subjekt ili tijelo koje je označeno na nacionalnoj listi iz člana 13, a koje se ne nalazi na relevantnoj sankcionoj listi Savjeta bezbjednosti Ujedinjenih nacija.
2. Vlada, preko Ministarstva, bez odlaganja, upućuje zahtjev trećoj državi za zamrzavanje sredstava i/ili imovine označenog lica na nacionalnoj listi iz člana 13 ovog zakona, ako postoji osnov sumnje da postoji veza između tog označenog lica i treće države.
3. Zahtjevi iz st. 1 i 2 ovog člana treba da sadrže podatke o označenom licu na nacionalnoj listi Crne Gore, kao i razloge za označavanje na nacionalnoj listi treće države.

**III. PRIMJENA RESTRIKTIVNIH MJERA**

**Obaveze primjene restriktivnih mjera**

**Član 18**

(1) Restriktivne mjere u okviru svojih nadležnosti, odnosno djelatnosti primjenjuju državni organi, organi državne uprave, organi lokalne samouprave i organi lokalne uprave, kreditne institucije (banke i druge slične institucije) i druge finansijske organizacije, osiguravajuća pravna lica, subjekti u okviru tržišta kapitala ili digitalnih valuta, nevladine organizacije, preduzetnici, kao i sva druga pravna i fizička lica, odnosno drugi subjekti i tijela, bez odlaganja.

(2) Sva pravna i fizička lica, obavezna su da se uzdržavaju od bilo kakvog poslovnog

odnosa, činjenja dostupnim imovine i/ili sredstava koji su predmet mjere zamrzavanja, pružanja usluga ili pomoći označenim licima, kao i sa njima, neposredno ili posredno, povezanim licima.

(3) Ukoliko je fizičko lice u saznanju, odnosno pravno lice utvrdi da je lice sa kojim stupa, ili je stupilo u poslovni ili drugi odnos prije označavanja, označeno lice ili sa njim povezano lice, dužno je da o tome, bez odlaganja, obavijesti organ državne uprave nadležan za unutrašnje poslove.

(4) Ukoliko nadležni organi i subjekti iz stava 1 ovog člana odbiju stupanje u poslovni ili drugi odnos sa označenim licem ili sa njim povezanim licem, odnosno odbiju finansijsku ili drugu transakciju ili radnju sa označenim licem, dužni su da, bez odlaganja, obavijeste organ državne uprave nadležan za unutrašnje poslove.

(5)Obavještenje iz st. 3 i 4 ovog člana dostavlja se organu državne uprave nadležnom za unutrašnje poslove posredstvom Informacionog sistema.

(6)Ako se obavještavanje ne može izvršiti na način predviđen stavom 5 ovog člana, isto se može dostaviti u pisanoj formi ili putem telefonskog poziva.

(7) Na osnovu dobijenog obavještenja organ državne uprave nadležan za unutrašnje poslove, bez odlaganja, donosi rješenje iz člana 19 o primjeni restriktivne mjere, ukoliko je ista u njegovoj nadležnosti ili obavještava drugi organ državne uprave radi donošenja rješenja o primjeni restriktivne mjere iz nadležnosti tog organa, koje unosi u Informacioni sistem.

(8) Organ državne uprave koji donese rješenje iz stava 7 ovog člana dužan je da isto unese u Jedinstvenu evidenciju o primjeni restriktivnih mjera iz člana 41 ovog zakona

(9) Bliži način dostavljanja obavještenja st. 3 i 4 ovog člana i postupanja po istom propisuje se aktom iz člana 39 stav 4 ovog zakona.

**Rješenje o primjeni restriktivne mjere i pravo na pokretanje upravnog spora**

**Član 19**

1. Na osnovu rezolucije Savjeta bezbjednosti Ujedinjenih nacija iz člana 9 ovog zakon, na osnovu odluke Vlade iz čl. 10 (stav 1), 11 (stav 1), 12 (stav 1) i 13 (stav 1) ovog zakona, državni organi, organi državne uprave, organi lokalne samouprave, organi lokalne uprave, kao i privredna društva i pravna lica u većinskom vlasništvu države, odnosno lokalne samouprave, u okviru svojih nadležnosti, odnosno djelatnosti, donose rješenja o primjeni restriktivnih mjera prema označenom licu, bez odlaganja.

(2) Rješenje iz stava 1 ovog člana sadrži pravnu pouku.

(3) Rješenje iz stava 1 ovog člana stupa na snagu danom donošenja, i protiv njega se ne može izjaviti žalba već se može pokrenuti upravni spor.

(4) Nadležni organ koji donese rješenje iz stava 1 ovog člana dužan je da isto unese u Jedinstvenu evidenciju o primjeni restriktivnih mjera.

(5) Pokretanje upravnog spora ne odlaže izvršenje rješenja iz stava 1 ovog člana.

(6) Na postupak donošenja i sadržaj rješenja primijeniće se norme koje se primjenjuju na upravni postupak.

**Izuzeci od primjene restriktivne mjere zamrzavanja**

**Član 20**

Vlada odlukom može propisati izuzetke od primjene restriktivnih mjera koje utvrđuje ili uvodi.

**Odgovornost za štetu**

**Član 21**

Država Crna Gora, organi, pravna lica i fizička lica, za primjenu restriktivnih mjera nijesu odgovorni za štetu koja nastane primjenom restriktivnih mjera, osim ako je šteta pričinjena namjerno ili krajnjom nepažnjom.

**Obaveza obezbjeđenja tehničkih uslova za provjeru lista restriktivnih mjera**

**Član 22**

Svi organi nadležni za vođenje registara privrednih subjekata, udruženja, zadužbina, fondacija, kao i sudovi, advokati i notari i ostali obveznici u smislu zakona kojim se uređuje sprečavanje pranja novca i finansiranja terorizma, dužni su da obezbijede tehničke uslove za kontinuirano konsultovanje liste označenih lica koja je dostupna na Informacionom sistemu prije bilo kojeg poslovnog odnosa ili izvršene transakcije, a posebno prije upisa u registar, odnosno prije sačinjavanja ili potvrđivanja ugovora o prometu pokretne ili nepokretne imovine ili drugih sredstava.

**Ograničavanje raspolaganja i sticanja sredstava i/ili druge imovine(zamrzavanje)**

**Član 23**

1. Ograničavanje raspolaganja i sticanja sredstava i/ili druge imovine (zamrzavanje),

podrazumijeva i ciljane finansijske sankcije, zabranu transfera, konverzije, raspolaganja, korišćenja ili prometa svih sredstava i/ili druge imovine, bez odlaganja, koji se nalaze u svojini, državini ili pod kontrolom označenog lica ili sa njim povezanog lica, direktno ili indirektno, na osnovu i za vrijeme primjene restriktivne mjere, kao i zabranu pružanja finansijskih usluga koje doprinose aktivnostima zbog kojih su prema označenom licu utvrđene, odnosno uvedene restriktivne mjere.

(2) Obaveza zamrzavanja imovine obuhvata:

- sva novčana sredstva ili drugu imovinu koja je u cjelosti ili dijelom u vlasništvu ili pod kontrolom, direktno ili indirektno, označenog lica;

- zabranu prenošenja ili transfera sredstava i/ili imovine u korist označenih lica, direktno ili indirektno, u cjelosti ili djelimično, kao i sredstava i/ili imovine koja potiču ili nastaju iz sredstava i/ili imovine koja je u vlasništvu, posjedu ili državini označenih lica, kao i sprovođenje ili učestvovanje, namjerno, u operacijama koje imaju za cilj ili posljedicu zaobilaženje, direktno ili indirektno, mjere zamrzavanja;

- finansijska sredstva ili drugu imovinu koja proističe ili koja je ostvarena iz novčanih sredstava ili je generisana iz fondova ili druge imovine u vlasništvu ili pod kontrolom, direktnom ili indirektnom, označenih lica, i sa njima povezanih lica;

- finansijska sredstva ili imovinu fizičkih lica, pravnih lica, subjekata ili tijela koji postupaju u ime ili u korist označenog lica.

(3) Mjera zamrzavanja se sprovodi bez prethodne najave i obavještavanja označenog lica i sa njim povezanog lica.

**Primjena restriktivne mjere ograničavanja raspolaganja i sticanja sredstava i/ili druge imovine (zamrzavanja) od strane pravnih lica i fizičkih lica koja vrše javna ovlašćenja**

**Član 24**

1. Pravna lica ili fizička lica koja vrše javna ovlašćenja, kad utvrde da se radi o označenom licu ili s njim povezanom licu, dužna su da primijene mjeru ograničavanja raspolaganja sredstava i/ili druge imovine (zamrzavanja), kao i da, bez odlaganja, obavijeste organ državne uprave nadležnog za unutrašnje poslove o izvršenom privremenom zamrzavanju, sa svim raspoloživim podacima i informacijama, uključujući podatke o označenom licu, vrijednost i detaljan popis zamrznutih sredstava i/ili imovine.
2. Obavještenje iz st. 1 ovog člana dostavlja se posredstvom Informacionog sistema , a izuzetno, ako to nalažu razlozi hitnosti, i telefonskim putem na način propisan aktom iz člana 18 stav 9 ovog zakona uz obavezu dostavljanja tog obavještenja posredstvom Informacionog sistema u roku od 24 časa.
3. U slučaju da obavještenje iz st. 1 i 2 ovog člana nije moguće dostaviti preko Informacionog sistema isto se dostavlja pisanim putem na način propisan aktom iz člana 18 stav 9 ovog zakona u roku od 24 sata od telefonskog obavještenja.
4. Na osnovu dobijenog obavještenja, organ državne uprave nadležan za unutrašnje

poslove donosi rješenje o primjeni restriktivne mjere zamrzavanja, bez odlaganja, a najkasnije u roku od 72 časa od prijema obavještenja, ukoliko je ista u njegovoj nadležnosti ili obavještava drugi organ državne uprave radi donošenja rješenja o primjeni restriktivne mjere iz nadležnosti tog organa na način propisan aktom iz člana 18 stav 9 ovog zakona.

(6) Ukoliko organ državne uprave nadležan za unutrašnja pitanja utvrdi da se ne radi o označenom licu, dužno je da, bez odlaganja, a najkasnije u roku od 24 časa, donese rješenje kojim se pravnom licu iz stava 1 ovog člana nalaže da prestane da primjenjuje zamrzavanje.

(7) Organ državne uprave koji donese rješenje iz stava 5 i 6 ovog člana dužan je da isto unese u Jedinstvenu evidenciju o primjeni restriktivnih mjera.

(8) Rješenja iz st. 5 i 6 ovog člana se dostavlja nadležnim organima iz člana 18 stav 1 i Koordinacionom tijelu iz člana 5 ovog zakona, posredstvom Informacionog sistema, a ako to nije moguće pisanim putem.

(9) Protiv rješenja iz stava 5 ovog člana može se pokrenuti upravni spor.

**Upravljanje zamrznutim sredstvima i/ili imovinom**

**Član 25**

Na upravljanje zamrznutim sredstvima i/ili imovinom primjenjuju se shodno propisi kojima je regulisano upravljanje privremeno oduzetom imovinom.

**Izuzeci od primjene restriktivne mjere zamrzavanja (oslobađanje dijela sredstava i/ili imovine za osnovne ili vanredne troškove)**

**Član 26**

1. Označeno lice ili ovlašćeni zastupnik označenog lica prema kojem je primijenjena mjera zamrzavanja može uputiti organu državne uprave nadležnom za unutrašnje poslove zahtjev za oslobađanje dijela sredstava i/ili dijela imovine za potrebe osnovnih troškova ili vanrednih troškova definisanih članom 7 tač. 8 i 9.
2. Uz zahtjev iz stava 1 ovog člana, označeno lice prilaže relevantnu dokumentaciju ili druge dokaze koji ukazuju na svrhu u koju bi oslobođeni dio sredstava i/ili imovine bio iskorišćen, kao i opravdanost i osnovanost zahtjeva.
3. O zahtjevu iz stava 1 ovog člana, u roku od 10 dana od prijema zahtjeva, organ iz stava 1 ovog člana donosi rješenje kojim:

* odobrava oslobađanje dijela sredstava i/ili dijela imovine označenom licu sa

nacionalne liste, navodeći iznos/količinu oslobođenih sredstava, odnosno način korišćenja oslobođene imovine ili

* odbija zahtjev.

1. Organ državne uprave nadležan za unutrašnje poslove rješenje iz stava 3 ovog člana unosi u Jedinstvenu evidenciju o primjeni restriktivnih mjera.
2. Rješenje iz stava 3 ovog člana dostavlja se označenom licu, a o istom nadležni organi i subjekti iz člana 18 stav 1 ovog zakona, kao i Koordinacionom tijelu iz člana 5 ovog zakona obavještavaju se posredstvom Informacionog sistema.
3. U slučaju davanja odobrenja iz stava 3 alineja 1 ovog člana, označeno lice je dužno da dostavi izvještaj o načinu korišćenja oslobođenog dijela sredstava i/ili dijela imovine organu iz stava 1 ovog člana, kako bi utvrdilo da se ne koristi protivno namjeni zbog koje je oslobađanje dijela zamrznitih sredstava ili imovine odobreno.
4. Ako označeno lice iz neopravdanih razloga ne postupi u skladu sa obavezom iz stava 6 ovog člana, organ iz stava1 ovog člana može donijeti rješenje kojim kojim ukida rješenje iz stava 3 alineja 1 ovog člana.
5. Ako je zahtjev iz stava 1 ovog člana zatražilo lice označeno na osnovu rezolucije

Savjeta bezbjednosti, organ iz stava 1 ovog člana, preko Ministarstva zahtjev dostavlja nadležnom komitetu/pomoćnom tijelu Savjeta bezbjednosti Ujedinjenih nacija.

1. Ako komitet/pomoćno tijelo Savjeta bezbjednosti Ujedinjenih nacija, u roku propisanim rezolucijom na osnovu koje je uvedena restriktivna mjera, ne dostavi negativan odgovor na zahtjev iz stava 1 ovog člana, organ iz stava 1 donosi rješenje o oslobađanju dijela sredstava i/ili druge imovine neophodnih za osnovne troškove, odnosno vanredne troškove.
2. Ako je zahtjev iz stava 1 ovog člana zatražilo lice označeno na osnovu akta Evropske unije, odnosno druge međunarodne organizacije, organ iz stava 1 ovog člana prilikom odlučivanja o zahtjevu donosi rješenje u skladu sa kriterijumima/uslovima propisanim aktom Evropske unije ili aktom međunarodne organizacije čija je Crna Gora član čije važenje je prihvatila.
3. U slučaju iz stava 6 ovog člana, organ iz stava 1 je dužan da vrši nadzor nad korišćenjem oslobođenog dijela sredstava i/ili druge imovine od strane označenog lica u cilju sprečavanja njihovog korišćenja za finansiranje terorizma, proliferacije ili protivno drugim relevantnim rezolucijama Savjeta bezbjednosti Ujedinjenih nacija i obavezuje označeno lice da dostavlja izvještaj o načinu korišćenja odobrenih sredstava i/ili druge imovine, o čemu sačinjava izvještaj i dostavlja ga nadležnom komitetu Savjeta bezbjednosti Ujedinjenih nacija, preko ministarstva nadležnog za vanjske poslove.
4. Organ državne uprave nadležan za unutrašnje poslove izvještaj o načinu korišćenja odobrenih sredstava i/ili druge imovine iz stava 11 ovog člana unosi u Jedinstvenu evidenciju o primjeni restriktivnih mjera.

(13) Protiv rješenja iz stava 3 ovog člana nije dozvoljena žalba i može se pokrenuti upravni spor.

**Odobravanje priliva na zamrznute račune**

**Član 27**

1. Izuzetno od primjene restriktivne mjere zamrzavanja sredstava i/ili imovine, organ državne uprave nadležan za unutrašnje poslove može izdati nalog nadležnom organu ili subjektu iz člana 18 stav 1 ovog zakona za odobravanje priliva na zamrznute račune, i to kamata ili drugih primanja na tim računama, plaćanja dospjelih na osnovu ugovora zaključenih, ili dospjelih obaveza iz tih ugovora koje su nastupile prije utvrđivanja restriktivnih mjera kao i plaćanja dospjela na osnovu sudskih, upravnih ili arbitražnih odluka donesenih ili izvršivih u Crnoj Gori, pod uslovom da te kamate, primanja i plaćanja podliježu mjerama zamrzavanja sredstava i/ili imovine, ili iz drugih opravdanih razloga koji nijesu protivni cilju uvođenja mjere zamrzavanja sredstava i/ili imovine.
2. Kad je mjera zamrzavanja sredstava i/ili imovine označenom licu utvrđena na osnovu rezolucija Savjeta bezbjednosti Ujedinjenih nacija, priliv iz stava 1 ovog člana odobrava se u skladu sa procedurama propisanim tim rezolucijama Savjeta bezbjednosti Ujedinjenih nacija ili smjernicama njegovih komiteta/pomoćnih tijela.

**Odobravanje za dospjela plaćanja**

**Član 28**

1. Izuzetno od primjene restriktivne mjere zamrzavanja sredstava i/ili imovine, rješenjem organa državne uprave nadležnog za unutrašnje poslove se može odobriti izvršenje obaveze dospjelog plaćanja iz ugovora zaključenog prije označavanja lica.
2. U odnosu na restriktivne mjere utvrđene rezolucijama Savjeta bezbjednosti, odobrenje iz stava 1 ovog člana može se izvršiti pod uslovom da predmetni ugovor nije protivan sankcionim režimima Savjeta bezbjednosti Ujedinjenih nacija, kao i da uplatu ne prima označeno lice na listi Savjeta bezbjednosti, kao i sa njima povezana lica. Ministarstvo nadležno za unutrašnje poslove dužno je da, preko ministarstva nadležnog za vanjske poslove, obavijesti Savjet bezbjednosti Ujedinjenih nacija i nadležni komitet/pomoćno tijelo o namjeri izdavanja odobrenja iz stava 2 ovog člana, u skladu sa rokom koji utvrđenim od strane Savjeta bezbjednosti, za pojedinačni sankcioni režim ili zajednički za sve sankcione režime.

(3) Prilikom postupanja na način iz stva 1 ovog člana, primijeniće se kriterijumi iz odgovarajućih akata Evropske unije, kao i odluka Vlade o uvođenju restriktivnih mjera, ukoliko su isti propisani.

**Zaštita savjesnih trećih lica**

**Član 29**

1. Primjena restriktivne mjere zamrzavanja sredstava i/ili imovine ne dovodi u pitanje prava savjesnih trećih lica.
2. Svako savjesno treće fizičko lice, pravno lice, subjekt ili tijelo prema kojem nije utvrđena restriktivna mjera, ima pravo da organu nadležnom za unutrašnje poslove podnese obrazloženi zahtjev za ostvarivanje prava u odnosu na zamrznuta sredstva i/ili imovinu ako je to pravo stečeno:

* prije primjenjivanja mjere zamrzavanja;
* odlukom suda koja je, nakon postupka pokrenutog prije utvrđivanja odnosno uvođenja sprovođenja mjere zamrzavanja sredstava i/ili druge imovine, postala pravosnažna.

1. Organ državne uprave nadležan za unutrašnje poslove, u roku od mjesec dana od prijema zahtjeva iz stava 2 ovog člana, donosi rješenje o predmetnom zahtjevu.

Rješenje iz stava 3 ovog člana, ministarstvo nadležno za unutrašnje poslove dostavlja nadležnom organu ili subjektu iz člana 18 stav 1 koji je primijenio restriktivnu mjeru zamrzavanja posredstvom Informacionog sistema, a ako to nije moguće pisanim putem.

1. Na rješenje iz stava 1 može se pokrenuti upravni spor.

**IV. UKIDANJE RESTRIKTIVNIH MJERA**

**Ukidanje restriktivnih mjera**

**Član 30**

(1) Vlada, na predlog Biroa, može donijeti odluku o ukidanju restriktivnih mjera utvrđenih ili uvedenih njenim odlukama, po prestanku razloga za njihovo utvrđivanje ili uvođenje.

(2) U slučaju donošenja odluke iz stava 1 ovog člana, nadležni organ ili subjekt iz člana 18 stav 1 ovog zakona, koji je primijenio restriktivnu mjeru, dužan je da donese rješenje ili odluku o prestanku primjene restriktivnih mjera koje su ukinute, bez odlaganja.

(3) Odluka iz stava 1 unosi se Informacioni sistem, kao i u Evidenciju o nacionalnoj listi, ako se ukidaju restriktivne mjere na nacionalnoj listi, a rješenje iz stava 2 ovog člana unosi se u Jedinstvenu evidenciju o primjeni restriktivnih mjera.

**Uklanjanje sa nacionalne liste na zahtjev označenog lica**

**Član 31**

1. Označeno lice na nacionalnoj listi, može podnijeti Birou zahtjev za uklanjanje sa nacionalne liste.

(2) Zahtjev iz stava 1 ovog člana sadrži:

* obrazloženje razloga zašto označeno lice traži uklanjanje sa liste, uključujući, ali ne ograničavajući se na promijenjene okolnosti, nepostojanje razloga za označavanje, pogrešno utvrđeno činjenično stanje na osnovu kojeg je označeno lice identifikovano i na osnovu kojeg su utvrđene restriktivne mjere.

1. U slučaju smrti označenog fizičkog lica, zahtjev iz stava 1 ovog člana podnosi njegov zakonski zastupnik ili drugo ovlašćeno lice, uz koji prilaže izvod iz matičnog registra umrlih ili drugi službeni dokument kojim se potvrđuje da je označeno fizičko lice preminulo.
2. U okviru svojih aktivnosti, a nakon prijema zahtjeva, Biro:

* potvrđuje osnovanost zahtjeva iz stava 1 ovog člana i upućuje Vladi predlog za uklanjanje sa nacionalne liste, o čemu obavještava označeno lice;
* odbija zahtjev podnosioca zahtjeva iz stava 1 ovog člana, preko organa nadležnog

za unutrašnje poslove i upućuje na upravni spor.

1. Prilikom utvrđivanja osnovanosti zahtjeva iz stava 2 ovog člana, ukoliko je prema preminulom označenom licu primijenjena restriktivna mjera zamrzavanja, Biro sprovodi aktivnosti provjere razloga stavljanja fizičkog lica na nacionalnu listu, kao i provjeru zakonskih nasljednika označenog fizičkog lica i sa njim povezanih lica, u cilju oslobađanja zamrznutih sredstava i/ili imovine, nakon što utvrdi da ne postoji rizik korišćenja sredstava i/ili druge imovine na način suprotan ciljevima iz člana 2 ovog zakona.
2. Vlada, na predlog Biroa odlukom uklanja označeno lice sa nacionalne liste, o čemu obavještava Biro.
3. Ukoliko je označeno lice sa nacionalne liste upisano na listu restriktivnih mjera Ujedinjenih nacija na zahtjev Vlade, Vlada upućuje obrazloženi zahtjev za uklanjanje označenog lica sa liste restriktivnih mjera Ujedinjenih nacija, na način propisan članom 32 ovog zakona.
4. Odluku iz stava 5 ovog člana unosi u Evidenciju o nacionalnoj listi organ nadležan za unutrašnje poslove.

**Uklanjanje sa liste restriktivnih mjera Ujedinjenih nacija na zahtjev Crne Gore**

**Član 32**

1. Vlada, na predlog Biroa, donosi odluku o podnošenju predloga Savjetu bezbjednosti Ujedinjenih nacija, za brisanje označenog lica, ako je isto označeno na zahtjev Crne Gore, nakon označavanja na nacionalnoj listi iz člana 13 stav 1, ukoliko više ne postoje razlozi za njegovo označavanje.
2. Predlog iz stava 1 ovog člana Savjetu bezbjednosti Ujedinjenih nacija podnosi Ministarstvo.
3. Prilikom podnošenja predloga iz st. 1 i 2 ovog člana nadležnom komitetu/pomoćnom tijelu Savjeta bezbjednosti Ujedinjenih nacija za brisanje označenog lica sa liste restriktivnih mjera Ujedinjenih nacija, ukoliko više ne postoje uslovi shodno važećim kriterijumima za njegovo označavanje, obavezno je poštovanje obaveza propisanih odgovarajućom rezolucijom Savjeta bezbjednosti Ujedinjenih nacija i/ili procedura, smjernica i pridržavanje obrazaca utvrđenih od strane komiteta/pomoćnog tijela iz ovog stava.
4. Zahtjev za brisanje sa liste restriktivnih mjera Ujedinjenih nacija sadrži podatke propisane odgovarajućim rezolucijama Savjeta bezbjednosti Ujedinjenih nacija na osnovu kojih je označeno lice stavljeno na listu restriktivnih mjera Ujedinjenih nacija, i koji su u skladu sa smjernicama nadležnih tijela Savjeta bezbjednosti Ujedinjenih nacija.

**Uklanjanje sa liste restriktivnih mjera Ujedinjenih nacija na zahtjev označenih lica**

**Član 33**

(1) Označena lica ili sa njima povezana lica, državljani Crne Gore ili lica koja legalno borave u Crnoj Gori ili njihovi zastupnici (uključujući članove uže porodice), kao i ovlašćeni predstavnici označenih pravnih lica, subjekata ili tijela registrovanih u Crnoj Gori, koji su označeni na listi restriktivnih mjera Ujedinjenih nacija, mogu da direktno podnesu zahtjeve za uklanjanje sa liste restriktivnih mjera Ujedinjenih nacija.

(2) Podnosilac zahtjeva koji želi podnijeti zahtjev za uklanjanje sa liste restriktivnih mjera iz stava 1 ovog člana može, direktno ili preko zastupnika ili ovlašćenog predstavnika, zahtjev uputiti Kancelariji Ombudsmana Ujedinjenih nacija u skladu sa rezolucijama Ujedinjenih nacija 1904 (2009), 1989 (2011), 2083 (2012) i svim poveznaim naknadnim rezolucijama, ili Fokal pointu Ujedinjenih nacija u skladu sa Rezolucijom 1730 (2006) i svim njenim naknadnim rezolucijama, kao i drugom relevantnom nadležnom tijelu Savjeta bezbjednosti Ujedinjenih nacija za ovu svrhu.

(3) Ministarstvo na svojoj internet stranici objavljuje potrebne informacije, smjernice i procedure za podnošenje direktnog zahtjeva za od strane označenih lica ili sa njima povezanih lica za uklanjanje sa liste restriktivnih mjera Ujedinjenih nacija.

**Zahtjev za ukidanje rješenja, akta ili odluke o primjeni restriktivne mjere u slučaju pogrešne primjene**

**Član 34**

1. Fizičko lice, pravno lice, subjekt ili tijelo prema kojem je greškom primijenjena restriktivna mjera zbog pogrešno utvrđenih identifikacionih, odnosno drugih osnovnih podataka, ili prema kojem je ukinuta restriktivna mjera, može zatražiti poništenje odnosno ukidanje akta ili odluke od nadležnog organa ili subjekta iz člana 18 stav 1 ovog zakona koji je primijenio restriktivnu mjeru u konkretnom slučaju.
2. Nadležni organ iz člana 19 stav 1 po zahtjevu iz stava 1 ovog člana postupa hitno, bez odlaganja, i odluku o zahtjevu donosi u što kraćem roku.
3. Akt ili odluka o zahtjevu iz stava 1 ovog člana dostavlja se podnosiocu zahtjeva.
4. Zahtjev iz stava 1 ovog člana ne odlaže izvršenje akta ili odluke o primjeni restriktivne mjere i podnosilac zahtjeva može pokrenuti upravni spor.
5. Nadležni organ iz člana 18 stav 1 odluku o zahtjevu iz stava 1 ovog člana unosi u Jedinstvenu evidenciju o primjeni restriktivnih mjera.

**Obavještavanje međunarodnih organizacija i trećih država o uvođenju, primjeni i ukidanju restriktivnih mjera**

**Član 35**

1. Ministarstvo obavještava Savjet bezbjednosti Ujedinjenih nacija o primjeni restriktivnih mjera iz člana 8 ovog zakona.
2. Na zahtjev druge međunarodne organizacije i/ili druge države, o uvođenju, primjeni i ukidanju restriktivnih mjera, Ministarstvo dostavlja obavještenje toj organizaciji odnosno državi, ako je to u skladu sa njenim preuzetim obavezama i/ili nacionalnim interesom.

**V. EVIDENCIJA O PRIMJENI RESTRIKTIVNIH MJERA**

**Nacionalni informacioni sistem za primjenu restriktivnih mjera**

**Član 36**

(1) Za vođenje Jedinstvene evidencije označenih lica i sa njima povezanih lica, Jedinstvene evidencije o primjeni restriktivnih mjera, Evidencije o nacionalnoj listi, sprovođenja upravnog postupka za donošenje rješenja i odluka organa uprave nadležnog za unutrašnje poslove predviđenih ovim zakonom, pristup podacima koji se vode u evidencijama iz ovog stava, kao i za izvještavanje registrovanih korisnika iz člana 18 stav 1 ovog zakona o izmjenama na listama restriktivnih mjera (notifikacioni mehanizam) koristi se Nacionalni informacioni sistem za primjenu restriktivnih mjera, koji predstavlja integrisani skup informaciono-komunikacionih tehnologija neophodnih za sakupljanje, snimanje, čuvanje, obradu i prenošenje podataka, informacija i dokumentacije u elektronskom obliku.

(2) Nacionalni informacioni sistem za primjenu restriktivnih mjera uspostavlja i njime upravlja organ uprave nadležnog za unutrašnje poslove.

(3) Nacionalni informacioni sistem za primjenu restriktivnih mjera koriste nadležni organi i subjeki iz člana 18 ovog zakona shodno ovlašćenjima datim ovim zakonom.

**Jedinstvene evidencije označenih lica i sa njima povezanih lica**

**Član 37**

(1) Jedinstvene evidencije označenih lica i sa njima povezanih lica sadrži:

* podatke o označenim licima i sa njima povezanim licama koji su nevedeni u rezolucijama Savjeta bezbjednosti
* podatke o označenim licima i sa njima povezanim licama koji su nevedeni u aktima Evropske unije i aktima drugih međunarodnih organizacija na osnovu kojih je Vlada donijela Odluku o uvođenju restriktivnih mjera
* podatke o označenim licima na nacionalnoj listi;
* podatke iz člana 12 stav 3 ovog zakona o državi prema kojoj su utvrđene restriktivne mjere;
* vrste propisanih restriktivnih mjera;
* datumu uvođenja, odnosno početka primjene restriktivne mjere;
* datumu ukidanja, odnosno prestanka primjene restriktivne mjere;
* podatke o robama koje su pod restriktivnim mjerama, sa TARIC ili drugim relevantnim međunarodnim kodovima.

(2) Nadležni organi i subjekti iz člana 18 stav1 ovog zakona imaju neposredan elektronski pristup svim podacima iz evidencije iz stava 1 ovog člana.

**Sadržaj evidencije o nacionalnoj listi**

**Član 38**

1. Evidencija o nacionalnoj listi sadrži podatke:

* o označenim licima: ime i prezime, datum i mjesto rođenja, prebivalište ili boravište, državljanstvo, vrsta i broj javne isprave sa fotografijom ili jedinstvenim matičnim brojem odnosnoosnovne podatke za pravna lica, subjekte i tijela, kao i podatke o sredstvima i/ili drugoj imovini koje to lice ima na teritoriji Crne Gore;

- podatke o predmetu (ako se restriktivne mjere primjenjuju prema predmetu);

* o restriktivnim mjerama: vrsta restriktivne mjere, datum uvođenja, odnosno početka primjene, datum ukidanja, odnosno prestanka primjene restriktivne mjere, podatke o nadležnom organu ili drugom subjektu koji primjenjuje restriktivne mjere i druge relevantne podatke.

- o odlukama Vlade kojima su utvrđene nacionalne restriktivne mjere, kao i odlukama Vlade kojima se ukidaju restriktivne mjere kada vrijeme primjene nije određeno prilikom utvrđivanja.

1. Evidenciju iz stava 1 ovog člana vodi organ državne uprave nadležan za unutrašnje poslove.

**Evidencija o primjeni restriktivnih mjera**

**Član 39**

(1) Evidenciju o primjeni restriktivnih mjera, vodi svaki nadležni organ i subjekt iz člana 18 stav 1 ovog zakona u okviru svojih nadležnosti ili djelatnosti na način da se svi podaci evidentiraju neposredno nakon primjene restriktivne mjere, putem informacionog sistema ili pisanim putem do uspostavljanja Informacionog sistema ili u slučaju njegovog privremenog prestanka rada.

(2) Jedinstvenu evidenciju o primjeni restriktivnih mjera vodi organ državne uprave nadležan za unutrašnje poslove.

(3) Evidenciju o primjeni restriktivne mjere prekida diplomatskih odnosa vodi Ministarstvo.

(4) Bliži način upisa podataka u evidenciju iz stava 2 ovog člana propisuje organ državne uprave nadležan za unutrašnje poslove.

**Sadržaj evidencije o primjeni** **restriktivnih mjera**

**Član 40**

Evidencija o primjeni restriktivnih mjera sadrži:

- ime i prezime lica koje je primijenio restriktivnu mjeru;

- datum i mjesto primjene restriktivne mjere;

- pravni osnov primjene restriktivne mjere;

- podatke iz člana 38 stav 1 al. 1, 2 i 3 ovog zakona.

- u slučaju primjene restriktivne mjere zamrzavanja pokretne ili nepokretne imovine:

- za pokretnu imovinu: popis zamrznute imovine i podaci o lokaciji zamrznute imovine;

- za nepokretnu imovinu: podaci o katastarskim brojevima, površina nepokretnosti;

- vrijednost svakog dijela zamrznute imovine;

- dokaz o vlasničkim pravima nad zamrznutom imovinom ili dokaz o povezanosti sa označenim licem koje posjeduje vlasničke papire o zamrznutoj imovini;

- rok primjene restriktivne mjere zamrzavanja, i

- datum i mjesto primjene restriktivne mjere;

- podaci o izuzecima od primjene restriktivne mjere zamrzavanja (oslobađanje dijela sredstava i/ili imovine za osnovne ili vanredne troškove).

**Sadržaj Jedinstvene evidencije o primjeni restriktivnih mjera**

**Član 41**

(1) Jedinstvena evidencija o primjeni restriktivnih mjera sadrži:

- naziv nadležnog organa odnosno subjekta iz člana 18 stav 1 ovog zakona koji je primijenio restriktivnu mjeru;

- podatke iz člana 40 stav 1 alineje 2, 3, 4, 5 i 6 ovog zakona;

- izvještaj o načinu korišćenja odobrenih sredstava i/ili druge imovine iz člana 26 stav 11 ovog zakona.

(2) Neposredan elektronski pristup svim podacima iz Jedinstvene evidencije o primjeni restriktivnih mjera ima Koordinaciono tijelo, Ministarstvo, organ nadležan za poslove nacionalne bezbjednosti, organ državne uprave nadležnog za unutrašnje poslove koja vrši policijske poslove i poslove koji se odnose na sprečavanje pranja novca i finansiranja terorizma, specijalno državno tužilaštvo i Centralna banka Crne Gore.

(3) Pristup Jedinstvenoj evidenciji o primjeni restriktivnih mjera za svrhu unosa podataka propisanu ovim zakonom i uvid u podatke koje su unijeli imaju nadležni organi i subjekti iz člana 18 stav1 ovog zakona.

**Čuvanje podataka**

**42**

(1) Podaci iz evidencija ustanovljenih u skladu sa ovim zakonom čuvaju se pet godina od prestanka primjene restriktivne mjere.

(2) Nakon isteka roka iz stava 1 ovog člana, podaci se brišu, odnosno uništavaju u skladu sa propisima kojima se uređuju zaštita podataka o ličnosti, tajnost podataka i arhivska djelatnost.

**Zaštita podataka**

**Član 43**

Na prikupljanje, obradu, davanje na korišćenje i prenos podataka iz evidencija nastalih na osnovu ovog zakona primjenjuju se propisi kojima se uređuju zaštita podataka o ličnosti i tajnost podataka.

**VI NADZOR**

**Nadzor nad sprovođenjem zakona**

**Član 44**

(1) Nadzor nad sprovođenjem ovog zakona vrše, u okviru svojih nadležnosti, organi državne uprave i nadzorni organi određeni zakonom kojim se uređuje sprječavanje pranja novca i finansiranje terorizma.

(2) U postupku nadzora koji se vrši u skladu s ovim zakonom primjenjuju se odredbe zakona kojim se uređuje inspekcijski nadzor.

**VII. KAZNENE ODREDBE**

**Novčane kazne**

**Član 45**

Novčanom kaznom u iznosu od 500 eura do 4.000 eura kazniće se za prekršaj fizičko lice, ako:

1. ne postupi u skladu sa članom 18 stav 1 ovog zakona;
2. se ne uzdržavaju od bilo kakvog poslovnog odnosa, činjenja dostupnim imovine i/ili sredstava koji su predmet mjere zamrzavanja, pružanja usluga ili pomoći označenim licima, kao i sa njima, neposredno ili posredno, povezanim licima (član 18 stav 2);
3. bez odlaganja, ne obavijesti organ državne uprave nadležan za unutrašnje poslove da je lice sa kojim stupa ili je stupilo u poslovni ili drugi odnos prije označavanja, označeno lice ili sa njim povezano lice (član 18 stav 3);

**Član 46**

(1) Novčanom kaznom u iznosu od 1.000 eura do 40.000 eura kazniće se za prekršaj pravno lice, ako:

1. ne postupi u skladu sa članom 18 stav 1 ovog zakona;
2. ne primijeni mjeru ograničavanja raspolaganja sredstava i/ili druge imovine (zamrzavanja), i bez odlaganja, ne obavijesti organ državne uprave nadležan za unutrašnje poslove o izvršenom privremenom zamrzavanju, sa svim raspoloživim podacima i informacijama, uključujući podatke o označenom licu, vrijednost i detaljan popis zamrznutih sredstava i/ili imovine (član 24 stav 1);
3. ne preduzme radnje propisane članom mjere i aktivnosti radi obustave primjene restriktivne mjere, bez odlaganja;
4. u roku od 24 časa ne dostavi obaještenje iz člana 24 stav 1 posredstvom Informacionog sistema (član 24 stav 2);
5. ne vodi evidenciju o primjeni restriktivnih mjera u skladu sa članom 39 ovog zakona;
6. ne postupi u skladu sa članom 36 stav 3 ovog zakona.

(2) Za prekršaj iz stava 1 ovog člana kazniće se i preduzetnik i odgovorno lice u pravnom licu novčanom kaznom u iznosu od 500 eura do 4.000 eura.

**VII. PRELAZNE I ZAVRŠNE ODREDBE**

**Izvještavanje Koordinacionog tijela**

**Član 47**

Do uspostavljanja informacionog sistema nadležni organi i subjekti iz člana 18 stav 1 ovog zakona, koji vrše javna ovlašćenja, dužni su da izvještaje o evidenciji iz člana 39 st. 1 i 3 ovog zakona dostavljaju Koordinacionom tijelu na mjesečnom nivou, ili na zahtjev Vlade, Biroa, Koordinacionog tijela, organa državne uprave nadležnog za unutrašnje poslove, organa državne uprave nadležnog za vanjske poslove i nadzornih organa.

**Uspostavljanje Informacionog sistema**

**Član 48**

Organ uprave nadležan za unutrašnje poslove dužan je da Informacioni sistem iz člana 36 ovog zakona uspostavi u roku od 18 mjeseci od stupanja na snagu ovog zakona.

**Primjena ranije uvedenih restriktivnih mjera**

**Član 49**

Restriktivne mjere uvedene na osnovu Zakona o međunarodnim restriktivnim mjerama („Službeni list CG", br. 56/18 i 72/19) primjenjuju se do prestanka njihovog važenja, odnosno ukidanja u skladu sa ovim zakonom.

**Prestanak važenja**

**Član 50**

Danom stupanja na snagu ovog zakona prestaje da važi Zakon o međunarodnim restriktivnim mjerama („Službeni list CG", br. 56/18 i 72/19).

**Stupanje na snagu**

**Član 51**

Ovaj zakon stupa na snagu osmog dana od dana objavljivanja u „Službenom listu Crne Gore".